’n Rit langs die Swartrugpad wat die Koue Bokkeveld met die Ceres-Karoo verbind, sal aan enige agterpadryer genot verskaf, skryf Pieter le Roux.
As jy vandag langs daardie roete ry, kry jy ’n goeie idee van die fisieke hindernisse wat vanmelewe oorkom moes word om die kleinvee en ossewaens oor die Swartruggens­gebergte tot in die Karoo te kry.
Aan die Koue Bokkeveld se kant neem die grondpad jou ná sowat tien kilometer met ’n smal brug oor die Rietvlei, ’n rivier met besonder sanderige oewers. By Rietvlei se drif moes daar dikwels oorgelê word sodat die water eers kon sak voordat die vee kon deurgaan. Eers daarna kon Katbakkies se erge steiltes aangedurf word.
Boerneef het vertel dat daar mettertyd bokant die ou drif ’n brug oor die Rietvlei gebou is. Die veetroppe kon toe droogvoets oor die rivier.
Die huidige padbrug is later op ’n beter plek gebou, ’n paar honderd ­meter stroomop van die eerste brug.
Ná Katbakkies voer ’n bruikbare gruispad jou oor die Swartrugplato, verby die afdraai na die bekende Kagga Kamma-oord. Die plato is ’n ruwe wêreld met treffende Cederbergse rotsformasies, San-tekeninge en mooi plantegroei. Snags sluip luiperds nog daar rond.
Dan volg ’n hoogtepunt van jou rit wanneer jy vanaf die Swartruggens-hoogtes ’n panoramiese uitsig oor die Ceres-Karoo doer onder jou kry.
Aan jou linkerkant het jy ’n berghang, maar moenie te veel ginnegaap teen daardie afdraand af nie, want aan jou regterkant is daar geen veiligheidsrelings of beskermende rotsblokke wat jou gang kan stuit indien jy die pad sou byster raak nie.
Ná ’n laaste kort klofie eindig die roete dan op die wye vlaktes van die Ceres-Karoo waar dit by die Ceres-Calvinia-grondpad aansluit (die bekende R355).
Oor die oorsprong van Katbakkies en Skitterykloof se beskrywende name is daar nie eenstemmigheid nie.
Willie van der Merwe, nog ’n Bokkeveld-boorling, het volgens ’n ander bron gemeen dat Skitterykloof sy naam gekry het “omdat sy grond glad en kleierig is, modderig, morsig onder die vee se pote.” ’n Mens moet maar besluit welke Van der Merwe jy wil glo.
Volgens Gert van der Merwe kom Peerboomskloof eintlik eers nadat Skittery­kloof reeds agter jou is. Dit is die kort klofie waarmee jy die Ceres-Karoo se vlakte binnegaan en het sy naam gekry “omdat daar vroeër peerbome langs die pad gestaan het”.​